
6.
Par daudzdzīvokļu dzīvojamai mājai Zilokalnu prospektā 22, Ogrē, Ogres novadā, funkcionāli nepieciešamā zemesgabala apstiprināšanu

Ogres novada pašvaldībā (turpmāk - Pašvaldība) 2024. gada 4. martā saņemts daudzdzīvokļu dzīvojamās mājas Zilokalnu prospekts 22, Ogrē, Ogres novadā dzīvokļu īpašnieku kopības pilnvarotās personas sabiedrības ar ierobežotu atbildību “Namu pārvaldīšana” iesniegums (Pašvaldībā reģistrēts ar Nr. 2-4.1/1179), kurā daudzdzīvokļu dzīvojamās mājas dzīvokļu īpašnieki lemj par atsavināšanas tiesību izmantošanas procesa uzsākšanu (turpmāk – Iesniegums). 
Piespiedu dalītā īpašuma privatizētajās daudzdzīvokļu mājās izbeigšanas likuma (turpmāk – Izbeigšanas likums) 5. panta ceturtajā daļā noteikts, ka lēmums par atsavināšanas tiesības izmantošanas procesa uzsākšanu ir tiesiskais pamats, lai pašvaldība, kuras administratīvajā teritorijā atrodas daudzdzīvokļu dzīvojamā māja, pieņemtu lēmumu par daudzdzīvokļu dzīvojamai mājai funkcionāli nepieciešamo zemesgabalu (turpmāk – FNZG). 
Ogres novada administratīvajā teritorijā FNZG pārskatīšanu vai/un noteikšanu veic Pašvaldības Daudzdzīvokļu dzīvojamai mājai funkcionāli nepieciešamā zemes gabala noteikšanas un pārskatīšanas komisija (turpmāk – Komisija) atbilstoši Ogres novada pašvaldības 2023. gada 30. marta saistošajiem noteikumiem Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” (turpmāk – Saistošie noteikumi).
FNZG daudzdzīvokļu dzīvojamai mājai nosaka atbilstoši Ministru kabineta 2015. gada 8. septembra noteikumiem Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” (turpmāk – MK noteikumi Nr. 522).
Paziņojums par daudzdzīvokļu dzīvojamai mājai Zilokalnu prospekts 22, Ogre, Ogres nov., FNZG noteikšanas procesa/pārskatīšanas procesa uzsākšanu 2025. gada 15. aprīlī publicēts oficiālajā Pašvaldības tīmekļvietnē www.ogresnovads.lv.
Izskatot Iesniegumu, Komisija konstatēja:
Ēku (būvju) nekustamais īpašums, kadastra numurs 7401 502 0021, sastāv no daudzdzīvokļu mājas, kadastra apzīmējums 7401 002 0020 002, adrese: Zilokalnu prospekts 22, Ogre, Ogres nov. (turpmāk – Dzīvojamā māja), īpašuma tiesības nostiprinātas Zemgales rajona tiesas Ogres pilsētas zemesgrāmatas nodalījumā Nr. 693. Dzīvojamā māja ir pilnībā sadalīta dzīvokļu īpašumos, kuri ir reģistrēti atsevišķos zemesgrāmatas nodalījumos.
Saskaņā ar Ogres pilsētas domes 2002. gada 21. februāra sēdes protokola Nr. 4 lēmumu Nr. 76 “Par  daudzdzīvokļu māju uzturēšanai piesaistīto zemes platību plāna zemes īpašumam Ogrē, Rīgas ielā 16a apstiprināšanu” (turpmāk – lēmums Nr. 76) Dzīvojamai mājai noteikta funkcionāli nepieciešamā platība 3256 m2 /vairāk vai mazāk, cik būs zemi dabā uzmērot/.
[bookmark: _Hlk239765521]Dzīvojamā māja atrodas uz privātpersonai piederošā zemes gabala ar kadastra apzīmējumu 74010020194, platība 32372m2 (turpmāk – Zemes vienība), par kuru īpašuma tiesības nostiprinātas Zemgales rajona tiesas Ogres pilsētas zemesgrāmatas nodalījumā Nr. 57, īpašuma kadastra numurs 7401 001 0018.
Zemes vienībā atrodas 9 (deviņas) daudzdzīvokļu dzīvojamās mājas: Zilokalnu prospekts 22, Zilokalnu prospekts 24, Mālkalnes prospekts 27, Mālkalnes prospekts 29, Mālkalnes prospekts 31, Mālkalnes prospekts 33, Mālkalnes prospekts 35, Mālkalnes prospekts 37 un Mālkalnes prospekts 39, Ogre , Ogres nov.
Dzīvojamā māja atbilst Izbeigšanas likuma tvērumam.
Privatizācijas likuma 28. panta otrajā daļā noteikts, ka, nosakot privatizējamai dzīvojamai mājai FNZG, ņem vērā normatīvo aktu par vispārīgo teritorijas plānošanu, izmantošanu un apbūvi noteikumus, it sevišķi: esošo apbūvi; apbūves parametrus; pagalmu plānošanas noteikumus; to, lai nodrošinātu piekļuvi, pieejamību transporta infrastruktūrai, nepieciešamo inženierkomunikāciju tīklu u.c.; to, lai pēc privatizējamai dzīvojamai mājai funkcionāli nepieciešamā zemes gabala noteikšanas zemes gabala īpašniekam būtu iespēja izmantot atlikušo zemes gabala daļu atbilstoši noteiktajam lietošanas mērķim.
Saskaņā ar MK noteikumu Nr. 522 3. punktā noteikto, FNZG iekļauj zemi, uz kuras pilnībā vai daļēji atrodas tai piesaistītā dzīvojamā māja, kā arī tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikāciju elementi, savukārt 6. punktā noteikts, ka FNZG var tikt ietverta brīvā zaļā teritorija, kas atbilstoši normatīvajiem aktiem par vispārīgo teritorijas plānošanu, izmantošanu un apbūvi nav uzskatāma par publisko ārtelpu.
Saskaņā ar MK noteikumu Nr. 522 5. punktu, nosakot funkcionāli nepieciešamo zemes gabalu, papildus šo noteikumu 4. punktā minētajam nosacījumam, ņem vērā arī attiecīgās dzīvojamās mājas stāvu un tajā esošo dzīvokļu skaitu.
Saskaņā ar Ogres novada pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” (turpmāk - SN16/2012) 7. pielikuma “Ogres novada teritorijas atļautās un plānotas izmantošanas kartes” funkcionālā zonējuma kartē noteikto Zemes vienībai ir noteikta funkcionālā zona “Daudzdzīvokļu namu apbūves teritorija (DzD)”.
SN16/2012 220.5. apakšpunktā noteikts, ka daudzdzīvokļu namu apbūves teritorijas zemes vienībām nosaka apbūves intensitāti. Pilsētā pieļaujamā apbūves intensitāte ir 100%. Ar detālplānojumu pamatojot lielāku stāvu skaitu, apbūves intensitāti pieļaujams palielināt līdz 120%.
SN16/2012 220.6. apakšpunktā noteikts, ka daudzdzīvokļu namu apbūves zemes vienībām nosaka brīvās teritorijas rādītāju. Pilsētā minimālais brīvās zaļās teritorijas rādītājs ir 40%.
Atbilstoši Ministru kabineta 2013. gada 30. aprīļa noteikumu Nr. 240 ”Vispārīgie teritorijas plānošanas, izmantošanas un apbūves noteikumi” (turpmāk - MK noteikumi Nr. 240) 116. punktam Dzīvojamai mājai noteiktajam FNZG ar platību 3464 m2 aprēķināta apbūves intensitāte - 150% un brīvā zaļā teritorija 81%.
Likuma “Par valsts un pašvaldību dzīvojamo māju privatizāciju” (turpmāk – Privatizācijas likums) 85. panta sestā daļa noteic, ka dzīvokļu īpašnieki ir tiesīgi izteikt apsvērumus dzīvojamās mājas FNZG pārskatīšanas procesā.
Saskaņā ar Saistošo noteikumu 14. punktu iesaistītajām personām ir tiesības divu mēnešu laikā izteikt savu viedokli.
Pašvaldības Komisija 2025. gada 14.aprīlī pieņēma lēmumu Nr. K.5-9.3/5 “Par daudzdzīvokļu dzīvojamai mājai Zilokalnu prospektā 22, Ogrē, Ogres nov., funkcionāli nepieciešamā zemes gabala noteikšanas/pārskatīšanas uzsākšanu” (turpmāk – Lēmums 1). Lēmuma Nr.1 pielikumā pievienots FNZG projekta plāns.
Komisija 2025. gada 16. aprīlī nosūtīja vēstules zemes īpašniekam (reģistrēta ar Nr. 2-5.2/696) un ēkas apsaimniekotajam (reģistrēta ar Nr. 2-5.1/1081) sniegt viedokli par daudzdzīvokļu dzīvojamām mājām piesaistītās funkcionāli nepieciešamās platības pārskatīšanu.
Pašvaldībā saņemti Dzīvojamās mājas iedzīvotāju iesniegumi (2025. gada 12. decembrī ar reģ. Nr. 2-4.2/3745, 2026. gada 5. janvārī ar reģ. Nr. 2-4.3/9, 2026. gada 5. janvārī ar reģ. Nr. 2-4.3/10) ar ierosinājumiem par FNZG Dzīvojamai mājai, norādot, ka mājai nav piebraucamā ceļa. Piebraukšanai mājai iedzīvotāji izmanto izbūvēto nobrauktuvi uz mājas Zilokalnu prospektā 20 autostāvvietu, un jau gadiem pastāv konflikts ar Zilokalnu prospekta 20 mājas iedzīvotājiem (viņu privatizētā zeme līdz Zilokalnu 22 gājēju trotuāram mājas priekšā). Zilokalnu prospekta 22 dzīvokļu īpašnieku kopības vārdā iesniedzēji lūdz palielināt FNZG, lai nākotnē būtu iespēja risināt stāvvietu izbūvi mājas FNZG zemē. Iesniedzēji norāda, ka šobrīd paredzētā plānotā FNZG ir nepietiekama.
Izvērtējot apbūves rādītājus daudzdzīvokļu mājām uz privātpersonai piederošā zemes gabala ar kadastra apzīmējumu 74010020194 kvartāla ietvaros, Komisija secina:
1) FNZG apbūves intensitātes rādītājs mājām, kas atrodas uz Zemes vienības, pārsniedz 100%;
2) daudzdzīvokļu dzīvojamās mājas atrodas vēsturiskās daudzdzīvokļu namu apbūves teritorijā, kur apbūve veikta atbilstoši tā laika prasībām;
3) daudzdzīvokļu dzīvojamām mājām ir nodrošināta piekļuve no pašvaldības ielas, izņemot Dzīvojamai mājai;
4) pārskatot FNZG robežas starp daudzdzīvokļu dzīvojamajām mājām nav iespējams izveidot zemes gabalus atbilstoši SN16/2012 TIAN apbūves rādītājiem;
5) esošo FNZG konfigurācijas ir racionālas;
6) grafiski aprēķinātā Zemes vienības FNZG platība Dzīvojamai mājai atšķiras no Lēmumā Nr. 76 noteiktās, bet funkcionāli nepieciešamā zemes gabala konfigurācija un izvietojums zemes vienībā ir atbilstošs, tāpēc platības atšķirības nav uzskatāmas par FNZG pārskatīšanu.
Priekšlikums palielināt FNZG platību pašvaldībai piederošajā zemes vienībā ar kadastra apzīmējumu 7401 002 0283, tika noraidīts, par ko sniegta rakstiska atbilde 2026. gada 10 martā Nr. KO.5-3/3.
Komisija secina, ka, FNZG Dzīvojamai mājai robežojas ar pašvaldības ielu – Zilokalnu prospektu un nākotnē ir iespējams, izstrādājot būvprojektu, izveidot nobrauktuvi un izbūvēt automašīnu stāvlaukumus Dzīvojamajai mājai.
Lai arī daudzdzīvokļu mājai Zilokalnu prospekts 22, Ogre, Ogres nov. noteiktajam FNZG apbūves intensitāte pārsniedz apbūves noteikumos noteikto un šobrīd Dzīvojamajai mājai nav nodrošināta atsevišķa piebrauktuve, izvērtējot šajā lēmumā minētos apstākļus, kā arī ievērojot Administratīvā procesa likuma 13. pantā nostiprināto samērīguma principu, Komisija secina, ka FNZG pārskatīšanas procesa uzsākšana nav lietderīga un Lēmumā  Nr.76 noteiktās FNZG robežas atstājama negrozītas.
2026. gada 17. jūlijā Komisija pieņēma lēmumu Nr. KO.5-3/8 “Par daudzdzīvokļu dzīvojamai mājai Zilokalnu prospektā 22, Ogrē, Ogres nov., funkcionāli nepieciešamā zemes gabala noteikšanu, kas ir daļa no zemes vienības ar kadastra apzīmējumu 7401 002 0194 (turpmāk - Lēmums 2). 
[bookmark: _Hlk239758816]Par pieņemto Lēmumu 2 paziņots 2026. gada 20. jūlijā Pašvaldības oficiālajā tīmekļvietnē www.ogresnovads.lv.
Lēmums 2 2026. gada 31. jūlijā nosūtīts zemes īpašnieka [Vārds Uzvārds] pilnvarotajai personai [Vārds Uzvārds] un Dzīvojamās mājas dzīvokļu īpašnieku Pilnvarotajiem pārstāvjiem (vēstules Nr. KO.5-2/30, Nr. KO.5-2/27, Nr. KO.5-2/28, Nr. KO.5-2/29 un Nr. KO.5-2/31).
Komisijas Lēmums 2 normatīvajos aktos noteiktajā termiņā nav apstrīdēts.
Pamatojoties uz likuma “Piespiedu dalītā īpašuma privatizētajās daudzdzīvokļu mājās izbeigšanas likums” 5. panta ceturto, piekto daļu, likuma “Par valsts un pašvaldību dzīvojamo māju privatizāciju” 28. panta otro daļu, 85. panta piekto daļu, Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” 2., 3., 4., 5., 6., 12., 14., 18., 19., 21., 23. punktu, Ogres novada pašvaldības 2023. gada 30. marta saistošajiem noteikumiem Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu”,

balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav, 
Ogres novada pašvaldības dome NOLEMJ:

1. Apstiprināt daudzdzīvokļu dzīvojamai mājai ar kadastra apzīmējumu 7401 002 0020 002 Zilokalnu prospekts 22, Ogrē, Ogres novadā funkcionāli nepieciešamo zemesgabalu 3464  m2 platībā no zemes vienības ar kadastra apzīmējumu  74010020194 saskaņā ar lēmuma grafisko pielikumu.
2. Uzdot Ogres novada pašvaldības Centrālās administrācijas Komunikācijas nodaļai lēmumu un lēmuma grafisko pielikumu publicēt Ogres novada pašvaldības oficiālajā tīmekļvietnē www.ogresnovads.lv.
3. Uzdot Ogres novada pašvaldības Centrālās administrācijas Kancelejai lēmumu un lēmuma grafisko pielikumu nosūtīt:
3.1. zemes īpašnieka [Vārds Uzvārds] pilnvarotajai personai [Vārds Uzvārds];
3.2. daudzdzīvokļu dzīvojamās mājas Zilokalnu prospektā 22, Ogrē, Ogres novadā dzīvokļu īpašniekiem.
4. Kontroli par lēmuma izpildi uzdot Ogres novada pašvaldības izpilddirektoram.



Šo lēmumu saskaņā ar Administratīvā procesa likuma 70. panta pirmo daļu, 76. panta pirmo un otro daļu, 79. panta pirmo daļu, 188. panta otro daļu un 189. panta pirmo daļu var pārsūdzēt viena mēneša laikā no tā spēkā stāšanās dienas pieteikumu iesniedzot Administratīvās rajona tiesas attiecīgajā tiesu namā pēc pieteicēja adreses [fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas, juridiskā persona — pēc juridiskās adreses].


(Sēdes vadītāja,
domes priekšsēdētāja A. Kraujas paraksts)

